2024-04-03Text: 娛樂組
中年好聲音2 | 肥媽回應與古淖文「母子」傳聞!為公平刻意避嫌:唔同佢講電話
《中年好聲音2》賽果塵埃落定,不過外間對冠軍古淖文、亞軍譚輝智及季軍顏米羔的名次討論不斷。由於古淖文與評判肥媽(Maria Cordero)過往私交甚篤,加上同屬中葡混血兒,部分網民曾質疑肥媽有偏幫之嫌,更盛傳古淖文是肥媽私生子!肥媽拍片回應「母子」傳聞,以及偏心之說。
肥媽拍片回應網民質疑,對於傳與古淖文是母子,肥媽反應極大:「母咩子啊?我同佢老豆冇關係㗎!你搵我笨咩?大家都係中葡混血兒,咁咪似囉。你睇下甄妮啦、Isabella(梁洛施)啦、李嘉欣啦,我唔係搵啲大美女同我比啊,大家都係中葡啊大佬…溝出來咪大家都差唔多樣。」
肥媽與古淖文早在15年前《亞洲星光大道》已認識,肥媽透露古淖文參加《中2》後有告訴她,她亦刻意避嫌,以免招來話柄:「我話得啦,你報咗名我就唔會睬你。呢八個月,我連佢facebook呀、like呀、電話呀(都冇),一路冇同佢講嘅,因為我要保持公平。」問到比賽期間刻意不與古淖文聯絡?肥媽肯定地說:「係!唔同佢講電話。(外間話古淖文係契仔,在比賽有著數?)你冇睇到啲分咩?有咩著數啫?冇著數㗎,靠自己㗎。夠有人話伍仲衡同劉威煌係buddy、兄弟啦,佢(劉威煌)去唔去到後尾(決賽)吖?」
肥媽指古淖文得到冠軍,全靠他在最後一首歌的表現:「(古淖文)行去三甲係靠最後一首歌,同吉吉(周吉佩)當年一樣。全世界都畀20分,佢哋(評判)同佢(古淖文)又好咩?」但她承認以往古淖文經常隨她到世界各地登台,國際性舞台經驗豐富,也是他的優勝之處。
肥媽又表示,決賽當晚她聽完古淖文唱第一首歌,認為他的表現「入到四強已經好好」;幸好古淖文在第二首歌表現出色:「唱完第二首歌後,我四個心水就係古淖文、黃劍文、譚輝智同顏米羔。而安雅希減咗肥跌咗落嚟,去唔返(之前水平),唱歌時氣量出唔到,突然間減肥減50幾磅係會影響唱歌,但如果每日練氣、做運動去減咁又唔同。」
轉載自: 晴報